Neuvoston päätös,

tehty 29 päivänä marraskuuta 2001,

Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen hyväksytyn yhteisen toiminnan 1999/34/YUTP täytäntöönpanosta Albaniassa

(2001/850/YUTP)

EUROOPAN UNIONIN NEUVOSTO, joka

ottaa huomioon Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen 17 päivänä joulukuuta 1998 hyväksytyn yhteisen toiminnan 1999/34/YUTP(1), ja erityisesti sen 6 artiklan sekä Euroopan unionista tehdyn sopimuksen 23 artiklan 2 kohdan,

sekä katsoo seuraavaa:

(1) Euroopan unioni on yhteisessä kannassa 97/357/YUTP(2) ilmaissut aikomuksensa auttaa Albaniaa demokratisoitumiskehityksen edistämisessä sekä poliittisen vakauden ja maan sisäisen turvallisuuden palauttamisessa.

(2) Käsiaseiden ja kevyiden aseiden liian suuri ja hallitsematon keskittyminen ja leviäminen on uhkana rauhalle ja turvallisuudelle ja heikentää kestävän kehityksen näkymiä; tilanne on erityisen vakava Albaniassa.

(3) Euroopan unioni aikoo yhteisen toiminnan 1999/34/YUTP 1 artiklassa asetettuihin tavoitteisiin pyrkiessään toimia toimivaltaisilla kansainvälisillä foorumeilla edistääkseen luottamusta lisääviä toimia ja toimia, joilla rohkaistaan ylimääräisten ja laittomasti hallussa pidettyjen käsiaseiden vapaaehtoista luovuttamista sekä paikallisia kehityshankkeita ja muita taloudellisia ja sosiaalisia kannustimia.

(4) Yhdistyneiden Kansakuntien kehitysohjelman (UNDP) hankkeen "Käsiaseiden ja kevyiden aseiden valvontaohjelma Albaniassa" tarkoituksena on saada väestö luovuttamaan vapaaehtoisesti hallussaan pitämänsä aseet painottaen samalla aseistariisunnan merkitystä vakaudelle ja kehitykselle sekä antaen yleisölle tietoa asiaan liittyvästä lainsäädännöstä sekä pienaseiden keruuta ja valvontaa koskevasta hallituksen politiikasta.

(5) Euroopan unioni katsoo, että tämän hankkeen rahoittamiseen osallistuminen on niiden tavoitteiden mukaista, joilla pyritään saamaan yleinen mielipide myönteiseksi ei-sotilaalliselle aseidenriisunnalle sekä vähentämään käsiaseiden ja kevyiden aseiden sosioekonomista ja sosiaalista vaikutusta sekä luomaan kestävää inhimillistä kehitystä suosiva vakaa ja turvallinen ympäristö.

(6) Euroopan unioni katsoo, että tämä hanke liittyy käsiaseiden ja kevyiden aseiden kysyntää ja tarjontaa koskeviin näkökohtiin ja on jatkoa kevyiden aseiden kaikenlaisen laittoman kaupan ehkäisemistä, torjumista ja poistamista koskevalle toimintaohjelmalle, jonka pienaseiden ja kevyiden aseiden laittoman kaupan kaikkia näkökohtia käsitellyt New Yorkissa 9-20 päivänä heinäkuuta 2001 pidetty Yhdistyneiden Kansakuntien kansainvälinen konferenssi on hyväksynyt.

(7) Euroopan unioni aikoo siksi antaa taloudellista tukea yhteisen toiminnan 1999/34/YUTP II osaston mukaisesti.

(8) Komissio on antanut hyväksyntänsä sille, että tämän päätöksen täytäntöönpano annetaan sen tehtäväksi,

ON PÄÄTTÄNYT SEURAAVAA:

1 artikla

1. Euroopan unioni edistää tiedotusohjelmien avulla osaltaan aseiden keräämistä Albaniassa, samoin kuin aseellisia välikohtauksia koskevien tietojen ja tilastojen keruuta ja hallintaa, pienaseiden saatavilla olon sosioekonomisten vaikutusten tutkimusta sekä kevyiden aseiden rekisteröintiä ja valvontaa, ja lisäksi tukee päätöksentekoelimiä sekä käsiaseiden ja kevyiden aseiden yleistä valvontaohjelmaa samoin kuin valtioiden välistä yhteistyötä ja tietojenvaihtoa.

2. Euroopan unioni antaa tätä tarkoitusta varten taloudellista tukea Yhdistyneiden Kansakuntien kehitysohjelman (UNDP) "Käsiaseiden ja kevyiden aseiden valvontaohjelma Albaniassa" -nimiselle hankkeelle.

2 artikla

Tämän päätöksen täytäntöönpano annetaan komission tehtäväksi. Tätä varten komissio tekee Yhdistyneiden Kansakuntien kehitysohjelman (UNDP) kanssa rahoitussopimuksen Euroopan unionin rahoitusosuuden käyttämisestä, joka annetaan tukena, jota ei tarvitse suorittaa takaisin. Tämä tuki kattaa erityisesti yhden kevyiden aseiden alan kansainvälisen teknisen edustajan ja kahden kansallisen asiantuntijan palkat 12 kuukaudelta sekä hankkeen täytäntöönpanemiseksi tarvittavien ajoneuvojen ja laitteiden hankinnan.

3 artikla

1. Rahoitusohje 1 artiklassa mainittuja tarkoituksia varten on 550000 euroa.

2. Edellä 1 kohdassa mainitulla määrällä rahoitettavia menoja hallinnoidaan Euroopan unionin yleiseen talousarvioon sovellettavien yhteisön menettelyjen ja sääntöjen mukaisesti.

4 artikla

Komissio antaa neuvostolle tietoja toiminnan seurannasta, erityisesti niiden säännöllisten raporttien pohjalta, jotka UNDP toimittaa komission kanssa tekemänsä sopimuksen puitteissa.

5 artikla

1. Tämä päätös tulee voimaan päivänä, jona se tehdään. Sen voimassaolo päättyy 31 päivänä joulukuuta 2002.

2. Tätä päätöstä tarkastellaan uudelleen kymmenen kuukauden kuluttua sen tekemispäivästä.

6 artikla

Tämä päätös julkaistaan virallisessa lehdessä.

Tehty Brysselissä 29 päivänä marraskuuta 2001.

Neuvoston puolesta

Puheenjohtaja

M. Vanderpoorten

(1) EYVL L 9, 15.1.1999, s. 1.

(2) EYVL L 153, 11.6.1997, s. 4.